દેશમાં જ્યારે જ્યારે પણ ચોમાસું નબળું પડે છે ત્યારે ખેડૂતો કફોડી સ્થિતિમાં મુકાય જાય છે અને પોતે જાણે ખેડૂતોના ખરેખર હિતેચ્છુ હોય તે રીતે નીતિવિષયકો અને રાજકારણીઓ ખેડૂતોની સ્થિતિ પર ચર્ચા કરવા લાગી જાય છે અને તેમને સ્થિતિમાંથી બહાર કેમ કાઢવા તેના ઉપાયો શોધવા લાગે છે. જો કે ઉપાયમાં ક્યારેય નવીનતા જોવા મળતી નથી.કૃષિ ક્ષેત્ર દેશના રાજકારણીઓની મોટી વોટબેન્ક હોવાથી તેને લગતા વિવાદો-ઉપાયોમાં રાજકીય રંગ જ રહેતો હોય છે. ૨૦૧૯ની સામાન્ય ચૂંટણી નજીક આવી રહી છે ત્યારે મહારાષ્ટ્રમાં ખેડૂતોની હાલમાં યોજાઈ ગયેલી રેલીમાં અનેક રાજકીય આગેવાનોએ પોતાની ભૂમિકા ભજવવાનું બાકી રાખ્યું નહોતું.’મોદી સરકાર દ્વારા ૨૦૨૨ સુધીમાં ખેડૂતોની આવક બમણી કરવાનો તેમજ દેશની કૃષિ નિકાસ પણ બમણી કરવાનો લક્ષ્યાંક મુકાયો છે. પરંતુ, કૃષિ ક્ષેત્રનું પ્રવર્તમાન ચિત્ર તેમજ કૃષિ નિકાસ અંગેના હાલના સંયોગોને જોતાં આ બે લક્ષ્યાંક પૂર્ણ થવા સામે શંકા ઉદ્ભવી રહી છે. જો કે, સરકાર દ્વારા આ બે લક્ષ્યાંક સરળતાથી હાંસલ થાય તે માટે કૃષિ બજારમાં મોટા પાયે ફેરફાર કરવાની યોજના હાથ ધરી છે. આ યોજનાના અમલ બાદ આ બે લક્ષ્યાંક હાંસલ કરવામાં સરળતા રહેશે તેમ સરકારનું માનવું છે.સરકારી સૂત્રોના જણાવ્યા મુજબ સરકાર દ્વારા ખેડૂતોને કૃષિ પાકના દોઢ ગણા ભાવ આપવાની કરાયેલ જાહેરાત સંદર્ભે તાજેતરમાં એક બેઠક મળી હતી. નીતિ આયોગના નેજા હેઠળ મળેલ આ બેઠકમાં કૃષિ ક્ષેત્રના લઘુત્તમ ટેકાના ભાવ (એમએસપી) અંગે વિસ્તૃત ચર્ચા થઈ હતી જેમાં મુખ્યત્વે એમએસપીને ઉત્પાદન ખર્ચથી ૫૦ ટકા વધારે કરવાની સિસ્ટમ વિકસાવવા પર ભાર મુકાયો હતો. આ ઉપરાંત દેશના તમામ રાજ્યો સાથે એમએસપી અંગે નવી પદ્ધતિ વિકસાવવા માળખું તૈયાર કરવા નિર્ણય લેવાયો હોવાનું જાણવા મળ્યું છે.સરકાર દ્વારા કૃષિ ક્ષેત્ર માટે જાહેર કરાયેલા આ ત્રણ મુદ્દા અંગે હાલ કેન્દ્ર સરકારે ધ્યાન કેન્દ્રિત કર્યું છે તેમ જણાવી આ સૂત્રોએ ઉમેર્યું હતું કે, સરકાર નીતિ આયોગ અને રાજ્યો સાથે મળીને એક નવું માળખું વિકસાવવા પ્રયાસ થઈ રહ્યા છે. અત્રે એ નોંધનીય રહેશે કે ઉત્પાદન ખર્ચથી ૫૦ ટકા વધારે લઘુત્તમ ટેકાના ભાવ નક્કી કરવા સરકારે વાસ્તવિક ઇનપુટ ખર્ચ અને પગાર વગરના પારિવારિક શ્રમના મૂલ્યને પણ ધ્યાનમાં રાખવું પડશે. ટૂંકમાં કૃષિ ક્ષેત્રના વિકાસ માટે હાલ સરકારે કવાયત હાથ ધરી છે.આ કવાયતના ભાગરૂપે જ સરકાર કૃષિ બજારોમાં પણ મોટા પાયે બદલાવ લાવવા સક્રિય બની છે. જેમાં માર્કેટ યાર્ડમાં થતા કામકાજોની સાથોસાથ ટ્રેડ પોલિસી પર પણ ધ્યાન કેન્દ્રિત કરાયું છે. થોડા સમય પહેલાં જ સરકાર દ્વારા એગ્રી ટેક અંગેની ડ્રાફ્ટ પોલિસી રજૂ કરવામાં આવી હતી. આ એગ્રી ટ્રેડ પોલીસીમાં દેશભરમાં માર્કેટ યાર્ડમાં વસુલાતી ફી એકસમાન રાખવા તેમજ લેન્ડ લીઝ અંગેના નિયમોમાં ફેરફાર કરવા રજૂઆત કરાઈ છે. આ ઉપરાંત કૃષિ ક્ષેત્ર માટેના નિયમોમાં વારંવાર ફેરફાર ન કરવા પણ રજૂઆત કરાઈ છે.